Fyrir um nokkrum dögum var risastór olíutankur Olíudreifingar á Siglufirði fluttur á lóð Síldarminjasafnsins . Olíutankurinn þykir vönduð smíði og er talinn vera um 90 ára gamall en hann á sér sérstaka sögu sem er ástæðan fyrir því að safnið ákvað að koma honum fyrir á lóð sinni . Á heimasíðu Síldarminjasafnsins kemur fram að á stríðsárunum hafi hann verið málaður sem íbúðarhús til að villa um fyrir þýskum óvinaflugvélum í yfirvofandi loftárásum . Meðal gamalla málningarlaga á tanknum leynast merki um dyr og glugga þar sem mannvera stendur við uppvask eða er að vökva blómin sín .